b'\n_START_ARTICLE_\nTyyppi VII\n_START_PARAGRAPH_\nTyyppi VII (saks. Typ VII) oli saksalainen toisen maailmansodan aikainen sukellusvenetyyppi. Alamalleineen se muodosti Saksan sukellusvenelaivaston selk\xc3\xa4rangan. Aluksia rakennettiin yli 700 vuosina 1935\xe2\x80\x931945.\n_START_SECTION_\nVIIA\n_START_PARAGRAPH_\nTyyppi VII suunniteltiin 1933\xe2\x80\x931934._NEWLINE_Ensimm\xc3\xa4isen sarjan veneit\xc3\xa4, Tyyppi\xc3\xa4 VIIA rakennettiin kymmenen. N\xc3\xa4ist\xc3\xa4 kuusi rakensi AG Weser Bremeniss\xc3\xa4 ja nelj\xc3\xa4  Friedrich Krupp Germaniawerft AG Kieliss\xc3\xa4. Veneet valmistuivat p\xc3\xa4\xc3\xa4asiassa vuoden 1936 aikana ja viimeinen kev\xc3\xa4\xc3\xa4ll\xc3\xa4 1937._NEWLINE_Veneen pituus on 64,5 metri\xc3\xa4 ja uppouma 626 tonnia pinta-ajossa ja 745 sukelluksissa._NEWLINE_Moottoreina on kaksi MAN AG:n kuusisylinterist\xc3\xa4 dieselmoottoria jota tuottavat yhteens\xc3\xa4 2310 hevosvoimaa._NEWLINE_Sukelluksessa vene kulkee kahden s\xc3\xa4hk\xc3\xb6moottorin avulla, jotka tuottavat korkeintaan 750 hevosvoiman tehon._NEWLINE_Pinnalla alus saavuttaa 17 solmun nopeuden ja sukelluksissa 8 solmua korkeintaan tunnin ajan._NEWLINE_Miehist\xc3\xb6\xc3\xb6n kuuluu 42\xe2\x80\x9346 miest\xc3\xa4. P\xc3\xa4\xc3\xa4aseistuksena on 4 torpedoputkea edess\xc3\xa4 ja yksi takana. Torpedoja alukseen mahtuu 11 kappaletta. Torpedoista osa voidaan korvata merimiinoilla. TMA-tyyppisi\xc3\xa4 miinoja alukseen mahtuu korkeintaan 22 tai TMB-tyyppisi\xc3\xa4 33._NEWLINE_Aluksen kannella 8,8 cm L/45 -tykki, johon aluksen mahtuu 220 kranaattia._NEWLINE_Lis\xc3\xa4ksi aluksessa on ilmatorjunta-aseistus. Aluksi yksi 20 mm tykki, my\xc3\xb6hemmin 37 mm ja 2 x 20 mm tykit.\n_START_SECTION_\nVIIB\n_START_PARAGRAPH_\nTyyppi VII ensimm\xc3\xa4isen sarjan ongelmana oli lyhyt toimintamatka, 5400 merimailia 10 solmun nopeudella pinta-ajossa._NEWLINE_Tyyppi VIIB:hen lis\xc3\xa4ttiin ulkoinen satulanmuotoinen polttoainetankki rungon ulkopuolelle, johon mahtui 33 tonnia polttoainetta. T\xc3\xa4m\xc3\xa4 lis\xc3\xa4si toimintamatkaa 2500 merimailia. Lis\xc3\xa4ksi veneeseen tehtiin tilaa kolmelle lis\xc3\xa4torpedolle._NEWLINE_Osassa veneit\xc3\xa4 k\xc3\xa4ytettiin jo VIIA-sarjassa k\xc3\xa4ytetty\xc3\xa4 MAN:in moottoreita. Osassa veneit\xc3\xa4 oli hieman tehokkaampi Germaniawerftin moottori. My\xc3\xb6s s\xc3\xa4hk\xc3\xb6moottorina saatoi olla AEG:n moottori Brown, Boveri & Cien valmistaman sijaan. T\xc3\xa4rkein muutos oli kahden per\xc3\xa4simen asentaminen, mik\xc3\xa4 lis\xc3\xa4si veneen ketteryytt\xc3\xa4._NEWLINE_N\xc3\xa4it\xc3\xa4 veneit\xc3\xa4 rakennettiin 24 kappaletta vuosina 1936\xe2\x80\x931940 Kruppin Germaniawerftill\xc3\xa4 Kieliss\xc3\xa4, Bremer Vulkan-Vegesacker Werftill\xc3\xa4 Bremen-Vegesackissa ja  Flender Werke AG, Lyypekiss\xc3\xa4.\n_START_SECTION_\nVIIC\n_START_PARAGRAPH_\nTyyppi VIIC oli modifioitu malli tyyppi VIIB:st\xc3\xa4. Aluksissa oli k\xc3\xa4yt\xc3\xa4nn\xc3\xb6ss\xc3\xa4 sama moottori ja vastaavat tehot, mutta VIIC oli hieman suurempi ja painavampi, mik\xc3\xa4 teki siit\xc3\xa4 edelt\xc3\xa4j\xc3\xa4\xc3\xa4ns\xc3\xa4 hitaamman. Muutamaa poikkeusta lukuun ottamatta veneet oli varustettu viidell\xc3\xa4 torpedoputkella (nelj\xc3\xa4 eteen ja yksi taakse suunnattu)._NEWLINE_VIIC oli Saksan sukellusvenelaivaston ty\xc3\xb6hevonen vuodesta 1940 l\xc3\xa4htien ja se pysyikin tuotannossa koko sodan ajan. Tyyppi\xc3\xa4 rakennettiin sodan kuluessa 568 kappaletta. Ensimm\xc3\xa4inen tyypin vene oli U-69, joka laskettiin vesille Kieliss\xc3\xa4 loppuvuodesta 1939. VIIC oli tehokas sotakone, jota k\xc3\xa4ytettiinkin menestyksekk\xc3\xa4\xc3\xa4sti l\xc3\xa4hes kaikilla sotan\xc3\xa4ytt\xc3\xa4m\xc3\xb6ill\xc3\xa4. Pian sen k\xc3\xa4ytt\xc3\xb6\xc3\xb6noton j\xc3\xa4lkeen Saksa kuitenkin menetti yliotteen sukellusvenesodassa liittoutuneille._NEWLINE_Suurin osa VIIC-veneist\xc3\xa4 oli varustettu kahdella ahdetulla Germaniawerftin 6-sylinterisell\xc3\xa4 4-tahtisella dieselmoottorilla (M6V 40/46), jotka tuottivat 2800\xe2\x80\x933200 hevosvoiman tehon kierrosnopeudella 470\xe2\x80\x93490 rpm._NEWLINE_Sukellettaessa k\xc3\xa4ytetyiss\xc3\xa4 s\xc3\xa4hk\xc3\xb6moottoreissa eri yksil\xc3\xb6t erosivat enemm\xc3\xa4n toisistaan. Aikaisemmat mallit k\xc3\xa4yttiv\xc3\xa4t kahta AEG GU 460/8-276 s\xc3\xa4hk\xc3\xb6moottoria, joka oli ollut k\xc3\xa4yt\xc3\xb6ss\xc3\xa4 my\xc3\xb6s edellisess\xc3\xa4 VIIB:ss\xc3\xa4. Moottorit tuottivat 750 hevosvoiman tehon 296 minuuttikierroksella. Uudemmissa veneiss\xc3\xa4 k\xc3\xa4ytettiin kahta BBC (Brown Boveri & Co) GG UB 720/8, kahta GL (Garbe Lahmeyer) RP 137/c tai kahta SSW (Siemens-Schuckert-Werke) GU 343/38-8 s\xc3\xa4hk\xc3\xb6moottoria, joiden kaikkien suorituskyky oli l\xc3\xa4hell\xc3\xa4 AEG:n moottoreita._NEWLINE_Yksi tunnetuimmista VIIC-tyypin veneist\xc3\xa4 on U-96, joka esiintyy elokuvassa Das Boot. Samanlainen U-581 l\xc3\xb6ytyi 2017 Azoreilta.\n_START_SECTION_\nU-1206:n uppoaminen\n_START_PARAGRAPH_\nU-1206 upposi maaliskuussa 1945 Britannian edustalla erikoisesta syyst\xc3\xa4. Veneeseen oli asennettu uudentyyppinen korkeapainek\xc3\xa4ym\xc3\xa4l\xc3\xa4, jota voitiin k\xc3\xa4ytt\xc3\xa4\xc3\xa4 entist\xc3\xa4 suuremmissa syvyyksiss\xc3\xa4. Kapteenin huuhdellessa wc:t\xc3\xa4 seurasi siit\xc3\xa4 meriveden tulviminen aluksen sis\xc3\xa4\xc3\xa4n, mik\xc3\xa4 pakotti aluksen nousemaan pinnalle miss\xc3\xa4 lentokone pian tuhosi sen. Ei ole varmuutta johtuiko veden tulviminen alukseen siit\xc3\xa4 ettei kapteeni osannut k\xc3\xa4ytt\xc3\xa4\xc3\xa4 monimutkaista wc:t\xc3\xa4, vai mahdollisesti wc:n teknisest\xc3\xa4 viasta.\n_START_SECTION_\nU-flak\n_START_PARAGRAPH_\nNelj\xc3\xa4 tyypin VIIC sukellusvenett\xc3\xa4 (U-441, U-256, U-621, sek\xc3\xa4 U-951) muutettiin ilmatorjuntaveneiksi suojaamaan Ranskan Atlantin tukikohdista l\xc3\xa4htevi\xc3\xa4 ja palaavia sukellusveneit\xc3\xa4. My\xc3\xb6s kolmea muuta venett\xc3\xa4 alettiin muuttaa ilmatorjuntaveneiksi, mutta ne palautettiin my\xc3\xb6hemmin takaisin alkuper\xc3\xa4iseen asuunsa._NEWLINE_Modifioidut veneet otettiin k\xc3\xa4ytt\xc3\xb6\xc3\xb6n kes\xc3\xa4ll\xc3\xa4 1943 nimill\xc3\xa4 U-flak 1\xe2\x80\x934. Ne oli varustettu kahdella 20mm neliputkisella ilmatorjuntatykill\xc3\xa4 sek\xc3\xa4 37mm automaattitykill\xc3\xa4. My\xc3\xb6s 86mm ilmatorjuntaohjuksia kokeiltiin, mutta ne eiv\xc3\xa4t osoittautuneet toimivaksi ratkaisuksi. My\xc3\xb6hemmin veneisiin lis\xc3\xa4ttiin kaksi 20mm yksiputkista tykki\xc3\xa4. Ilmatorjuntaveneet kykeniv\xc3\xa4t kuljettamaan ainoastaan viitt\xc3\xa4 valmiiksi putkiinsa ladattua torpedoa ja niiden toimintas\xc3\xa4de rajoittui Biskajanlahdelle._NEWLINE_Marraskuussa 1943 \xe2\x80\x93 puoli vuotta kokeilun aloittamisesta \xe2\x80\x93 kaikki ilmatorjuntaveneet oli muutettu takaisin tavallisiksi sukellusveneiksi. Ne pudottivat yhteens\xc3\xa4 ainoastaan nelj\xc3\xa4 lentokonetta.\n_START_SECTION_\nVIIC/41\n_START_PARAGRAPH_\nVIIC/41 kehitettiin suoraan VIIC:st\xc3\xa4. Siin\xc3\xa4 on vastaava aseistus sek\xc3\xa4 suorituskyky. Ainoana erona on vahvempi painerunko joka mahdollistaa sukeltamisen syvemm\xc3\xa4lle, sek\xc3\xa4 kevyempi tekniikka tasapainottamaan rungon lis\xc3\xa4painoa. Itse asiassa VIIC/41 on hieman edelt\xc3\xa4j\xc3\xa4\xc3\xa4ns\xc3\xa4 kevyempi._NEWLINE_Tyyppi\xc3\xa4 valmistettiin 91 kappaletta, joista yksi, U-995, on esill\xc3\xa4 Laboessa, Kielin pohjoispuolella. Se on ainoa j\xc3\xa4ljell\xc3\xa4 oleva tyypin VII sukellusvene maailmassa.\n_START_SECTION_\nVIIC/42\n_START_PARAGRAPH_\nTyyppi VIIC/42 suunniteltiin vuosina 1942\xe2\x80\x931943 korvaamaan ik\xc3\xa4\xc3\xa4ntyv\xc3\xa4\xc3\xa4 VIIC:t\xc3\xa4. Siin\xc3\xa4 oli huomattavasti paksumpi painerunko, joka olisi mahdollistanut sukeltamisen kaksi kertaa syvemm\xc3\xa4lle kuin edelt\xc3\xa4j\xc3\xa4ns\xc3\xa4. Ulkomuodoiltaan alus muistutti VIIC/41:t\xc3\xa4._NEWLINE_164 venett\xc3\xa4 tilattiin ja muutama ehdittiin laskea vesille, mutta syyskuussa 1943 tilaukset peruttiin ja resurssit keskitettiin tulevaan tyyppi XXI:een. Yht\xc3\xa4\xc3\xa4n tyypin VIIC/42 venett\xc3\xa4 ei valmistunut.\n_START_SECTION_\nTekniset tiedot\n_START_PARAGRAPH_\nVIIC (Suluissa VIIC/41)'